b'\n_START_ARTICLE_\nLiberty Reserve\n_START_PARAGRAPH_\nLiberty Reserve je bil internetni pla\xc4\x8dilni sistem in skrbnik digitalne valute (digital gold currency; LR-gold), offshore dru\xc5\xbeba s sede\xc5\xbeem v Kostariki, ki je svojo dolarsko digitalno valuto (LR-USD) vzpostavila leta 2006. Liberty Reserve je bil \xc4\x8dlan Global Digital Currency Association (GDCA), prostovoljnega regulacijskega organa v industriji._NEWLINE_Leta 2013 so po dolgotrajni preiskavi v 17 dr\xc5\xbeavah podjetje pri\xc4\x8dele sodno preganjati ameri\xc5\xa1ke zvezne oblasti. Hkrati so mu pravosodni organi zamrznili 25 milijonov USD teko\xc4\x8dih sredstev in zaplenili stre\xc5\xbenike ter spletno domeno, s \xc4\x8demer je podjetje propadlo. Po trditvah v obto\xc5\xbenici je bil Liberty Reserve eden najpomembnej\xc5\xa1ih igralcev internetnega podzemlja, ki je v sedmih letih obstoja milijonu strankam (od tega 200.000 v ZDA) omogo\xc4\x8dil pranje denarja v skupnem znesku 6 milijard USD, saj je opustil standarde sledljivosti finan\xc4\x8dnih transakcij v tolik\xc5\xa1ni meri, da ni niti preverjal identitete strank. Aretirani so bili ustanovitelj Arthur Budovsky in ve\xc4\x8d drugih vodilnih. Budovsky se je v za\xc4\x8detku leta 2016 izrekel za krivega nudenja storitev pranja denarja v znesku 250 milijonov USD, pred njim pa \xc5\xa1e ve\xc4\x8d ostalih obto\xc5\xbeenih.'